༄༅། །དགེ་སློང་དང་སྒོམ་ཆེན་གྱི་འབེལ་གཏམ་བཞུགས་སོ། །

༄༅། །རྒྱལ་དབང་ཉི་མའི་གཉེན་ལ་གུས་བཏུད་ནས། །རྒྱལ་བསྟན་ལུང་དང་རྟོགས་པའི་བདག་ཉིད་ལ། །བཤད་དང་སྒྲུབ་པ་གཉིས་སུ་བྱུང་བ་ལ། །འགལ་ཟླར་འཛིན་པའི་འཁྲུལ་སྤོང་ཅུང་ཟད་བཤད། །ཅེས་མཆོད་པར་བརྗོད་པའི་ཚིག་སྔོན་དུ་བཏང་ནས་གང་ཞུ་བར་བྱ་བ་ནི་ཆོས་ཀྱི་འབེལ་གཏམ་གྱི་སྒོ་ནས་ལོག་རྟོག་དགག་པ་སྟེ། སྔོན་བྱུང་གི་དུས་ན། གྲྭ་ཚང་ནས་འོང་བའི་དགེ་སློང་སྤྱོད་ལམ་མཛེས་པ་སྡེ་སྣོད་ཀྱི་དཔེ་ཆ་ཁུར་བའི་ཀློག་པ་ཐོས་བསམ་པ་ཞིག་དང༌། རི་སུལ་ནས་འོང་བའི་སྤོང་བ་བསམ་གཏན་པའི་སྒོམ་ཆེན་པ་གཉིས་སྤྱོད་ཡུལ་གྱི་གྲོང་དུ་ཕྲད་ནས་བག་ཕབ་སྟེ་འདུག་པའི་ཚེ་སྒོམ་ཆེན་པས་ཟེར་བ། ཁྱོད་དགེ་སློང་རྣམས་དལ་འབྱོར་ཐོབ་པའི་སྙིང་པོའི་སྒོམ་པ་ཉམས་ལེན་ལ་མི་སྦྱོར་བར་ཐོས་པའི་ཚིག་ཙམ་ལ་ཞེན་ནས་འདུག་པ་ནི་སྙིང་པོ་ཅི་ཡང་མེད་དོ་ཟེར་བ་ལ། ཀློག་པ་ཐོས་བསམ་པ་ན་རེ། མཁས་མཆོག་དབྱིག་གཉེན་ཞབས་ཀྱིས། ཚུལ་གནས་ཐོས་དང་བསམ་ལྡན་པའི། །སྒོམ་པ་ལ་ནི་རབ་ཏུ་སྦྱོར། །ཞེས་གསུངས་པས་དང་པོ་ཐོས་པ་ལ་ནན་ཏན་བྱེད་པ་ནི་གལ་ཆེའོ་ཞེས་ཟེར་རོ། །སྒོམ་ཆེན་པ་ན་རེ། འཇིགས་མེད་གླིང་པའི་ཞལ་ནས། ཤེས་བྱ་ནམ་མཁའི་གཟའ་སྐར་འདྲ། །བསླབ་དགོས་པའི་གནས་ལ་ཟད་པ་མེད། །སྤྲོས་བཅས་ཚིག་ལ་མ་ཞེན་པར། །གཉུག་མའི་བཙན་ས་ཟིན་ན་ལེགས། །ཞེས་ཟེར་རོ། །དགེ་སློང་ན་རེ། སྐྱེས་རབས་ལས། ཐོས་ཉུང་དམུས་ལོང་སྒོམ་པའི་ཚུལ་མི་ཤེས། །དེ་མེད་དེ་ཀོ་ཅི་ཞིག་བསམ་པར་བྱ། །དེ་བས་ཐོས་ལ་བརྩོན་བྱ་དེ་རྒྱུ་ལས། །བསམ་བཞིན་བསྒོམས་པས་ཤེས་རབ་ཡངས་པར་འགྱུར། །ཞེས་ཟེར་རོ། །ཡང་སྒོམ་ཆེན་པ་ན་རེ། རྒོད་ཚང་པའི་ཞལ་ནས། ཆོས་ཁ་བཤད་སྟོང་པའི་འཕྱོར་འགྲོན་དེས། །རྐྱེན་ཉོན་མོངས་ཐུལ་བ་དཀའ་མོ་གདའ། །ཞེས་ཟེར་རོ། །ཡང་དགེ་སློང་ན་རེ། ས་པཎ་གྱིས། ཐོས་པ་མེད་པའི་སྒོམ་པ་དེ། །རེ་ཞིག་གྲུབ་ཀྱང་མྱུར་དུ་འཇིགས། །གསེར་དངུལ་ལེགས་པར་བཞུ་ན་ཡང༌། །མེ་དང་བྲལ་ན་སྲ་བར་འགྱུར། །མ་ཟད་ཐོས་པ་མེད་པའི་སྒོམ་ཆེན་ནི། །ལག་རྡུམ་བྲག་ལ་འཛེག་པ་འདྲ། །ཞེས་ཟེར་རོ། །ཡང་སྒོམ་ཆེན་པ་ན་རེ། མདོ་ཁམས་པས། ཐོས་པ་ཙམ་གྱིས་དོན་མཐོང་མི་འགྱུར་ཏེ། །ཐོས་པ་ཙམ་གྱིས་དོན་མཐོང་འགྱུར་ན་ནི། །འགྲན་མེད་འགྲན་པ་ལྷས་བྱིན་ལེགས་སྐར་གཉིས། །ལོག་པའི་ལམ་དུ་ལྷུང་བར་མ་ཤེས་སམ། །ཞེས་ཟེར་རོ། །ཡང་དགེ་སློང་ན་རེ། སྐྱེས་རབས་ལས། ཐོས་པ་མེད་ན་སྲིད་ན་སྐྱོན་ཆེ་བ། །ལོག་པར་རྟོག་ན་དེ་བས་སྡིག་ཆེ་མེད། །ཐོས་པ་མ་རིག་མུན་སེལ་སྒྲོན་མེ་ཡིན། །རྐུན་པོ་ལ་སོགས་མི་ཁྱེར་ནོར་གྱི་མཆོག །ཅེས་ཟེར་རོ། །ཡང་སྒོམ་ཆེན་པ་ན་རེ། མི་ལའི་ཞལ་ནས། ཁ་བཤད་ཚིག་ལ་མཁས་ན་མཁས་པ་མིན། །མི་མངོན་དོན་ལ་མཁས་ན་མཁས་པ་ཡིན། །ཚིག་ལ་མ་བརྟེན་སྒྲོ་འདོགས་ནང་ནས་མཆོད། །ཅེས་ཟེར་རོ། །ཡང་དགེ་སློང་ན་རེ། ཀུན་མཁྱེན་ཀློང་ཆེན་པས། ཐ་སྙད་ཚིག་ལ་མ་བརྟེན་པའི། །དོན་ནི་འགའ་ཡང་ཡོད་མ་ཡིན། །ཐ་སྙད་ཚིག་ཙམ་མ་ཤེས་ན། །དོན་ཀྱང་རྟོགས་པ་ག་ལ་འགྱུར། །ཞེས་ཟེར་རོ། །ཡང་སྒོམ་ཆེན་པ་ན་རེ། མི་ལའི་ཞལ་ནས། མི་མངོན་ནམ་མཁའི་དབྱིངས་ཤེད་ན། །དཔལ་རྫོགས་པའི་སངས་རྒྱས་ཞལ་བརྫུན་མཁན། །དྲང་དོན་གྱི་བསླུ་བྲིད་གསུང་གསུང་ནས། །ངེས་པའི་དོན་ལ་རྟོགས་དུས་མེད། །ཐ་སྙད་སྤོངས་ཤིག་རས་ཆུང་པ། །ཞེས་གསུངས་པས་སོ་ཟེར་རོ། །ཡང་དགེ་སློང་ན་རེ། ཀླུ་སྒྲུབ་ཞབས་ཀྱིས། ཐ་སྙད་ལ་ནི་མ་བརྟེན་པར། །དམ་པའི་དོན་ནི་རྟོགས་མི་འགྱུར། །དམ་པའི་དོན་ནི་མ་རྟོགས་ན། །མྱ་ངན་འདས་པའང་ཐོབ་མི་འགྱུར། །ཞེས་ཟེར་རོ། །ཡང་སྒོམ་ཆེན་པ་ན་རེ། དཔལ་སྤྲུལ་རིན་པོ་ཆེས། འཁོར་བའི་རྩ་བ་གཏི་མུག་མ་རིག་པ། །འཇོམས་བྱེད་གཉེན་པོ་བདག་མེད་རྟོགས་པ་ཡི། །ཤེས་རབ་ཁོ་ནར་བསྒོམ་པས་མ་གཏོགས་པ། །ཐབས་གཞན་གང་གིས་སྤོང་བར་ནུས་མ་ཡིན། །ཡང་དགེ་སློང་དཔེ་ཆ་པ་ན་རེ། རྒྱུད་བླ་མ་ལས། ཤེས་རབ་ལས་གཞན་དེ་དག་ནི། །སྤོང་རྒྱུ་གཞན་མེད་དེ་ཡི་ཕྱིར། །ཤེས་རབ་མཆོག་ཡིན་དེའི་གཞི་ནི། །ཐོས་པ་དེ་ཕྱིར་ཐོས་པ་མཆོག །ཅེས་ཟེར་རོ། །ཡང་སྒོམ་ཆེན་པ་ན་རེ། ཆོས་དབྱིངས་མཛོད་ལས། གཉུག་མའི་རང་བཞིན་སུས་ཀྱང་མཚོན་དུ་མེད། །རྟོག་གེའི་ཚིག་གིས་དཔྱོད་པའི་ཡུལ་མ་ཡིན། །ཅེས་ཟེར་རོ། །ཡང་དགེ་སློང་ན་རེ། ས་པཎ་གྱིས། ཐོས་པ་མེད་པའི་སྒོམ་ཆེན་གྱིས། །རྟོག་པ་ཁ་ཚོམ་ཉིད་བསྒོམ་གྱི། །རིམ་གཉིས་ལས་བྱུང་ཡེ་ཤེས་ཀྱི། །ཕྱག་རྒྱ་ཆེན་པོ་མི་ཤེས་སོ། །ཞེས་ཟེར་རོ། །ཡང་སྒོམ་ཆེན་པ་ན་རེ། མི་ལའི་ཞལ་ནས། ཐ་སྙད་མཁན་གྱི་སྟོན་ཆེན་རྣམས། །ཚིག་ལ་རྣོ་སྟེ་དོན་ལ་བརྟུལ། །ཞེས་ཟེར་རོ། །ཡང་དགེ་སློང་ན་རེ། ས་པཎ་གྱིས། བླུན་པོས་ཕྱག་རྒྱ་ཆེ་བསྒོམ་པ། །ཕལ་ཆེར་དུད་འགྲོའི་རྒྱུ་རུ་འགྱུར། །ཡང་ན་གཟུགས་མེད་སྐྱེ་བའམ། །ཡང་ན་ཉན་ཐོས་འགོག་པར་ལྷུང༌། །ཞེས་ཟེར་རོ། །ཡང་སྒོམ་ཆེན་པ་ན་རེ། མི་ལའི་ཞལ་ནས། ཤཱཀ་ཐུབ་བསྟན་པའི་སྙིགས་མ་ལ། །ཚེ་ཐུང་བར་ཆད་མང་བའི་དུས། །གཞུང་ལུགས་མཁྱེན་རྒྱ་མི་འཚལ་གྱི། །ཕྱག་རྒྱ་ཆེན་པོ་བསྒོམ་པར་བྱ། །ཞེས་ཟེར་རོ། །ཡང་དགེ་སློང་ན་རེ། ཇོ་བོ་རྗེས། ལུང་དང་རིག་པ་ངག་གིས་ནི། །ཆོས་རྣམས་ཐམས་ཅད་སྐྱེ་མེད་པའི། །རང་བཞིན་མེད་པར་ངེས་བྱས་ན། །རང་བྱུང་ཡེ་ཤེས་རྙེད་མི་དཀའ། །ཞེས་ཟེར་རོ། །ཡང་སྒོམ་ཆེན་པ་ན་རེ། ཨུ་རྒྱན་ཆེན་པོས། རང་བྱུང་ལྷན་ཅིག་སྐྱེས་པའི་ཡེ་ཤེས་ནི། །ཚོགས་བསགས་སྒྲིབ་པ་དག་པའི་ལག་རྗེས་དང༌། །རྟོགས་ལྡན་བླ་མའི་བྱིན་རླབས་ཁོ་ན་ལས། །ཐབས་གཞན་བརྟེན་པ་རྨོངས་པར་ཤེས་པར་བྱ། །ཞེས་ཟེར་རོ། །ཡང་དགེ་སློང་ན་རེ། ས་པཎ་གྱིས། རྒྱུ་འབྲས་ཕུལ་བྱུང་མ་ཚོགས་པར། །བདག་མེད་རྟོགས་ཀྱང་འཚང་མི་རྒྱ། །ཐབས་མཆོག་དག་གིས་མ་བསྒྲུབས་པའི། །བདེན་པ་མཐོང་ཡང་དགྲ་བཅོམ་མིན། །ཞེས་ཟེར་རོ། །ཡང་སྒོམ་ཆེན་པ་ན་རེ། རྒྱུད་བླ་མ་ལས། རང་བྱུང་རྣམས་ཀྱི་ཡེ་ཤེས་ནི། །དད་པ་ཉིད་ཀྱི་རྟོགས་བྱ་ཡིན། །སྐད་ཅིག་གཅིག་གིས་བྱེ་བྲག་གིས། །སྐད་ཅིག་གཅིག་གིས་རྫོགས་སངས་རྒྱས། །ཞེས་ཟེར་རོ། །ཡང་དགེ་སློང་ན་རེ། ས་པཎ་གྱིས། རྒྱུ་འབྲས་བསླུ་བ་མེད་པ་འདི། །ཐམས་ཅད་མཁྱེན་པའི་ཁྱད་ཆོས་ཡིན། །མ་བསླབ་པ་ན་ཀུན་མཁྱེན་དུ། །འགྲོ་ན་རྒྱུ་འབྲས་ག་ལ་བདེན། །ཞེས་ཟེར་རོ། །ཡང་སྒོམ་ཆེན་པ་ན་རེ། གླིང་རས་པས། ཐོས་པའི་ཚིག་ལ་མ་བརྟེན་པའི། །དོན་ཞིག་ནང་ནས་འཆར་རྒྱུ་ཡོད། །སངས་རྒྱས་ཞེས་ཀྱང་དེ་ཡིན་གྱི། །དེ་ལས་གཞན་དུ་སངས་རྒྱས་མེད། །ཅེས་ཟེར་རོ། །ཡང་དགེ་སློང་ན་རེ། །མདོ་སྡེ་རྒྱན་ལས། རིག་པའི་གནས་ལྔ་དག་ལ་མཁས་པར་མ་བྱས་ན། །འཕགས་མཆོག་གིས་ཀྱང་ཐམས་ཅད་མཁྱེན་ཉིད་ཐོབ་མི་འགྱུར། །ཞེས་ཟེར་རོ། །ཡང་སྒོམ་ཆེན་པ་ན་རེ། རྒྱུད་ལས། ཕྲ་ཕྱིར་ཐོས་པའི་ཡུལ་མ་ཡིན། །དོན་དམ་ཡིན་ཕྱིར་བསམ་བྱ་མིན། །ཞེས་ཟེར་རོ། །ཡང་དགེ་སློང་ན་རེ། རྩ་ཤེས་ལས། སྟོང་པ་ཉིད་ལ་ལྟ་ཉེས་ན། །ཤེས་རབ་ཆུང་རྣམས་ཕུང་བར་འགྱུར། །ཞེས་ཟེར་དུས། མཁས་གྲུབ་གཉིས་ལྡན་གྱི་གང་ཟག་དམ་པའི་ཡོན་ཏན་ཁོང་དུ་སྦས་ཤིང་མཁོས་ཆུང་གི་སྤྱོད་པ་དང་དུ་བླང་བ་ཞིག་འོང་ནས། ཁྱེད་གཉིས་ཅི་ཕྱིར་རྩོད་པ་ཡིན་ཞེས་དྲི་བས་བཤད་པ་དང་སྒྲུབ་པ་ལའོ་ཞེས་བརྗོད་པ་ལ། དམ་པའི་གང་ཟག་ན་རེ། དབུ་མ་བཞི་བརྒྱ་པ་ལས། རང་ཕྱོགས་ལ་ཁྱོད་ཆགས་ཡོད་ཅིང༌། །གཞན་ཕྱོགས་ལ་ཁྱོད་མི་དགའ་ན། །གཉིས་སྤྱོད་ཞི་བ་ཡོངས་མི་འགྱུར། །མྱ་ངན་འདས་པའང་ཐོབ་མི་འགྱུར། །ཞེས་བརྗོད་པ་ལ། ཁོང་གཉིས་ཀྱིས་ཆོས་བཤད་པ་དང་སྒྲུབ་པ་གཉིས་གང་གཙོ་ཞེས་དྲི་བ་ལ། དམ་པའི་གང་ཟག་ན་རེ། མདོ་སྡེ་རྒྱན་ལས། དེ་ལྟར་བདེ་བར་གཤེགས་པའི་བསྟན་པ་གང་ཡིན་དེ་ཡང་དོན་མེད་མིན། །དེ་ལྟར་རྣལ་འབྱོར་ཅན་གྱི་སྒོམ་པ་གང་ཡིན་དེ་ཡང་དོན་མེད་མིན། །གལ་ཏེ་ཐོས་པ་ཙམ་གྱིས་དོན་མཐོང་འགྱུར་ན་སྒོམ་པ་དོན་མེད་འགྱུར། །གལ་ཏེ་མ་ཐོས་པ་ཡང་སྒོམ་གྱུར་འགྱུར་ན་བསྟན་པ་དོན་མེད་འགྱུར། །ཞེས་སྨྲས་པ་ལ། ཁོང་གཉིས་ན་རེ། ས་པཎ་གྱིས། རྐང་པ་ཡ་གཅིག་མ་བཏེག་ན། །གཉིས་ཀ་བཏེག་ན་འགྱེལ་བའི་རྒྱུ། །ཞེས་པ་ལྟར་གཅིག་ལ་མ་བཟུང་བར་གཉིས་ཀ་བཟུང་ན་གཉིས་ཀ་མི་འགྲུབ་བོ་ཞེས་ཟེར་རོ། །དམ་པའི་གང་ཟག་ན་རེ། སྐྱེས་རབས་ལས། སྒོམ་པའི་ཡེ་ཤེས་ཅིག་ཅར་སྐྱེ་དཀའ་བས། །ཤེས་རབ་གསུམ་ལས་དང་པོ་ཐོས་པ་མཆོག །ཐོས་པའི་རྗེས་སུ་སྒྲུབ་ལ་ནན་ཏན་སྦྱོར། །སྐྱེས་པའི་རྫོང་ལས་ཚེགས་ཆུང་ཐར་བར་འགྱུར། །ཞེས་དང༌། མདོ་སྡེ་རྒྱན་ལས། འདི་ནང་དང་པོ་ཐོས་ལ་བརྟེན་ནས་ཚུལ་བཞིན་ཡིད་ལ་བྱེད་པ་བྱུང༌། །ཚུལ་བཞིན་ཡིད་བྱེད་པ་ལས་ཡང་དག་དོན་རིག་ཡེ་ཤེས་འབྱུང༌། །ཞེས་སྨྲས་པ་ལ། ཁོང་གཉིས་ན་རེ། ཐོས་བསམ་སྒོམ་པ་ཟུང་དུ་འབྲེལ་བ་ལ། །དོན་ནམ་དགོས་པ་ཆེན་པོ་ཡོད་ན་ནི། །རྣམ་དག་ཚད་མའི་ལུང་ཞིག་དྲངས་མཛོད་ལ། །དེ་ལས་བདག་ཀྱང་སྙིང་ནས་ཁྱོད་ལ་དད། །ཞེས་ཟེར་བ་ལ། དམ་པའི་གང་ཟག་ན་རེ། །ཐོས་པས་སྡིག་ལས་ལྡོག་པར་བྱེད། །ཐོས་པས་དོན་མ་ཡིན་པ་སྤོང༌། །ཐོས་པས་ཆོས་རྣམས་ཤེས་པར་འགྱུར། །བསམ་པས་སྒྲོ་འདོགས་ནང་ནས་མཆོད། །བསམ་པས་གེགས་དང་གོལ་ས་ཤེས། །བསམ་པས་ལམ་ལ་འཁྲུལ་བ་མེད། །སྒོམ་པས་བདག་འཛིན་འཇིལ་བར་བྱེད། །སྒོམ་པས་ཉོན་མོངས་ངང་གིས་ཞི། །སྒོམ་པས་ཡེ་ཤེས་མཆོག་ཐོབ་འགྱུར། །ཞེས་བརྗོད་དུས་ཁོང་གཉིས་ཤིན་ཏུ་དད་པའི་ཚུལ་གྱིས་ཕྱག་བྱས་ནས་སོང་ངོ༌། །དེ་ནས་ལས་ཅན་གྱི་སྐྱེས་བུ་གཞོན་ནུ་ཤེས་རབ་ཅན་ཞིག་ཀྱང་ཟུར་ནས་ཉན་ཏེ་ཡོད་པ་དེས་ཀྱང་དམ་པའི་གང་ཟག་ལ་ཕྱག་བྱས་ཏེ་ཞུས་པ། བདག་ཀྱང་དམ་པའི་ཆོས་ལ་འཇུག་པར་འདོད་ན་ཇི་ལྟར་འཇུག་ཅེས་ཟེར་བ་ལ། དམ་པའི་གང་ཟག་ན་རེ། ཡོན་ཏན་མཛོད་ལས། སློབ་མ་བཟང་པོ་བླ་མ་གུས་ལྡན་དེ་དག་གིས། །བླ་མ་མཁས་པ་དག་ལ་རྟག་ཏུ་བསྟེན་པར་བྱ། །ཅི་ཕྱིར་ཞེ་ན་མཁས་པའི་ཡོན་ཏན་དེ་ལས་བྱུང༌། །ཞེས་བརྗོད་པས། གཞོན་ནུ་ན་རེ། དགེ་བའི་བཤེས་གཉེན་ཅི་ལྟ་བུ་ཞིག་ལ་བསྟེན་ཅེ་ན། དམ་པའི་གང་ཟག་གིས་སྨྲས་པ། བཤེས་གཉེན་དུལ་བ་ཞི་བ་ཉེར་ཞི་ཞིང༌། །ཡོན་ཏན་བརྩོན་བཅས་ལྷག་པར་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་ངལ་སྤང་ལ་བསྟེན། །ཞེས་བརྗོད་པས། གཞོན་ནུ་ན་རེ། །བསྟེན་ནས་གང་བསླབ་པར་བྱ་ཞེ་ན། དེས་སྨྲས་པ། སྤྱོད་འཇུག་ལས། རྒྱས་སྲས་རྣམས་ཀྱིས་མི་སློབ་པ། །དེ་ནི་གང་ཡང་ཡོད་མ་ཡིན། །དེ་ལྟར་བསླབ་པའི་མཁས་པ་ལ། །བསོད་ནམས་མི་འགྱུར་གང་ཡང་མེད། །ཅེས་བརྗོད་པ་ལ། གཞོན་ནུ་ན་རེ། དེ་ལས་ཐོག་མར་གང་བསླབ་ཅེ་ན། དེས་སྨྲས་པ། སུམ་ཅུ་པ་ལས། དེ་ཕྱིར་དང་པོར་འདི་ཉིད་བསླབ༌། །ཕྱིས་ནས་རྒྱས་པའང་མཉན་བྱས་ཏེ། །བསླབ་པ་གང་ལ་དད་པ་ཡི། །གཞུང་ཉིད་བླ་མ་དག་ལས་མཉེན། །ཅེས་བརྗོད་པ་ལ། གཞོན་ནུ་ན་རེ། །ཐོག་མར་དག་ཡིག་རིག་གནས་ལ་སློབ་དགོས་པའི་དགོས་པ་ཅི་ཡོད་ཅེ་ན། དེས་སྨྲས་པ། རྗེ་དྷརྨ་ཀ་རས། གྲགས་པའི་གཏེར་གྱུར་ཡོན་ཏན་བྱེ་བའི་མཛོད། །མཁས་པའི་ཁང་བཟང་རྩེ་མོར་འཛེག་འདོད་ན། །བརྡ་དང་ཐ་སྙད་རྣམ་པར་སྦྱོར་བ་ཡི། །འཛེག་སྐས་འདི་ལ་མི་བསྟེན་ཐབས་གཞན་ཅི། །ཞེས་བརྗོད་པ་ལ། ཁོ་ན་རེ། དག་ཡིག་ཙམ་ལ་སྦྱངས་པས་མཁས་པར་འགྱུར་རམ་ཞེ་ན། སི་ཏུ་དགོངས་རྒྱན་ལས། བརྡ་སྤྲོད་འཕྲུལ་གྱི་ལྡེ་མིག་གིས། །གཞུང་ལུགས་ཀུན་གྱི་སྒོ་འབྱེད་ནས། །དེ་ཚེ་མཁས་པའི་མཆོག་ཏུ་འགྱུར། །ཞེས་བརྗོད་པ་ལ། ཁོ་ན་རེ། དེ་རྣམས་ལ་མཁས་པར་སྦྱངས་པའི་རྟགས་ཅི་འབྱུང་ཞེ་ན། འཆད་རྩོད་རྩོམ་ལ་མི་འཇིགས་པའི། །ཤེས་རབ་ཐོབ་ན་མཁས་པའི་རྟགས། །ཞེས་བརྗོད་པ་ལ། ཁོ་ན་རེ། འཆད་རྩོད་རྩོམ་གསུམ་ལས་གང་གཙོ་ཞེ་ན། རྩོད་འཆད་ངག་ལ་མ་ངེས་པ། །སྲིད་ཕྱིར་མི་འཁྲུལ་རྩོམ་པ་མཆོག །ཅེས་བརྗོད་པ་ལ། མཁས་པ་ཞེས་པ་གང་ལ་མཁས་པས་མཁས་པར་འགྱུར་ཞེ་ན། མཁས་འཇུག་ལས། མཁས་གང་ཤེས་བྱའི་དེ་ཁོ་ན། །ཇི་བཞིན་རྟོགས་པ་ཡིན་པར་འདོད། །བྱེ་བྲག་རིག་པའི་དོན་ཤེས་པ། །དེ་དང་དེ་ལ་མཁས་ཞེས་བརྗོད། །ཅེས་བརྗོད་པ་ལ། ཁོ་ན་རེ་ཤེས་བྱའི་དེ་ཁོ་ན་ཉིད་གང་ཞེ་ན། མེ་ཡི་རང་བཞིན་ཚ་བ་དང༌། །བུ་རམ་རང་བཞིན་མངར་བ་དང༌། །དེ་བཞིན་ཆོས་རྣམས་ཐམས་ཅད་ཀྱིས། །རང་བཞིན་སྟོང་པ་ཉིད་དུ་གནས། །ཞེས་བརྗོད་པ་ལ། སྟོང་ཉིད་ཞེས་པ་གང་ཞེ་ན། སྟོང་པ་ཉིད་ནི་མདོར་བསྡུ་ན། །དེ་བཞིན་ཉིད་དང་ཡང་དག་མཐའ། །མཚན་མ་མེད་དང་དོན་དམ་དང༌། །ཆོས་ཀྱི་དབྱིངས་ནི་རྣམ་གྲངས་སོ། །ཞེས་བརྗོད་པ་ལ། ཁོ་ན་རེ་ཆོས་ཀྱི་དབྱིངས་ནི་གང་ཞེ་ན། ཆོས་ཀྱི་དབྱིངས་ནི་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །དེ་བཞིན་རང་གི་སེམས་ཉིད་ཀྱང༌། །ཆོས་ཀྱི་དབྱིངས་སུ་ངང་གིས་གྲུབ། །ཅེས་བརྗོད་པ་ལ། །ཁོ་ན་རེ་རང་སེམས་ཆོས་ཀྱི་དབྱིངས་སུ་ཇི་ལྟར་གྲུབ་ཅེ་ན། གདོད་ནས་དག་པ་དབྱིངས་ཀྱི་ངང་ཉིད་ལ། །རིག་པ་ཐོལ་སྐྱེས་སྐད་ཅིག་དྲན་པ་འདི། །རྒྱ་མཚོའི་གཏིང་ནས་ནོར་བུ་རྙེད་པ་འདྲ། །སུས་ཀྱང་མ་བྱས་མ་བཅོས་ཆོས་ཀྱི་སྐུ། །ཞེས་བརྗོད་པའི་མོད་ལ་རང་སེམས་ངོ་འཕྲོད་དེ་སོང་ངོ༌། །ཞེས་དགེ་སློང་དང་སྒོམ་ཆེན་གཉིས་ཀྱི་རྩོད་གཏམ་རྫོགས་སོ།། །།ཅེས་པའང་དགེ་རིན་པས་ཀུ་རེའི་ཚུལ་དུ་བྲིས་པའོ།། །།